Kongresi përballet me afate fiskale kritike
Kongresi duhet të miratoj masën për rritjen e tavanit të borxhit dhe ligjin për financimin e qeverisë pas 11 dhjetorit
Kongresi amerikan përballet me disa afate fiskale kritike në një kohë ndryshmesh dhe pasigurish në Kapitol. Ligjvënësit që po kthehen nga një pushim një javor ende nuk e dinë se cili do të jetë udhëheqësi i ardhshëm i Dhomës së Përfaqësuesve, pas dorëheqjes nga ky post të republikanit John Boehner. Ka kaluar gati një muaj nga njoftimi për dorëheqje i Kryetarit të Dhomës së Përfaqësuesve John Boehner. Ende nuk dihet se kush do ta zerë vendin e tij. Kongresmeni Paul Ryan, ish-kandidat i republikanëve për nënpresident në vitin 2012, vazhdon t’i rezistojë presionit nga udhëheqësit e lartë të partisë për të garuar për këtë post. Mos zgjedhja e një udhëheqësi mund ta detyrojë zotin Boehner të shtyjë largimin nga posti dhe të drejtojë partinë e përçarë republikane ndërkohë që po afrohen dy afate të rëndësishme fiskale. Javën e kaluar, Departamenti i Thesarit informoi zotin Boehner se qeverisë amerikane rrezikon t’i mbarojnë fondet më 3 nëntor, nëse nuk zgjerohet kufiri i federal i huamarrjes. Shumë republikanë, veçanërisht ata që janë në garën presidenciale, nuk mbështesin rritjen e tavanit të borxhit pa një reformim të sistemit financiar të vendit që do të përmirësonte situatën fiskale të Amerikës. Presidenti Barack Obama ka përjashtuar negociatat mbi tavanin e borxhit, duke thënë se është detyrë e Kongresit për të shmangur mospagimin e borxhit. Përveç afatit për rritjen e tavanit të borxhit, Kongresi ka afat deri më 11 dhjetor për të miratuar ligjin për financimin e qeverisë amerikane ose do të rrezikojë një mbyllje të pjesshme të qeverisë federale. Diskutimet mes Shtëpisë së Bardhë dhe udhëheqësve të Kongresit thuhet se janë duke përparuar në drejtim të arritjes së një marrëveshje më afatgjate, por deri në zgjedhjen e kryetarit të Dhomës së Përfaqësuesve, nuk është e qartë se kush do të mbikqyrë mbylljen e procesit të arritjes së marrëveshjes dhe hedhjen e saj në votim.